Document ID: 32004L0077

ΟΔΗΓΊΑ 2004/77/ΕΚ ΤΗΣ ΕΠΙΤΡΟΠΉΣ
της 29ης Απριλίου 2004
για την τροποποίηση της οδηγίας 94/54/EΚ σχετικά με την επισήμανση ορισμένων τροφίμων που περιέχουν γλυκυρριζικό οξύ και το μετά αμμωνίου άλας του
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/13/EΚ του Ευρωπαϊκού Κοινοβουλίου και του Συμβουλίου, της 20ής Mαρτίου 2000, για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων (1), και ιδίως το άρθρο 4 παράγραφος 2,
Μετά από διαβούλευση με την επιστημονική επιτροπή τροφίμων,
Εκτιμώντας τα ακόλουθα:
(1)
Η οδηγία 94/54/EΚ της Επιτροπής, της 18ης Νοεμβρίου 1994, σχετικά με την αναγραφή, στην επισήμανση ορισμένων τροφίμων, υποχρεωτικών ενδείξεων πέραν των προβλεπομένων από την οδηγία 2000/13/EΚ (2) περιέχει κατάλογο των τροφίμων των οποίων η επισήμανση πρέπει να περιλαμβάνει υποχρεωτική συμπληρωματική ένδειξη.
(2)
Ο σκοπός της παρούσας οδηγίας είναι να συμπληρώσει τον εν λόγω κατάλογο όσον αφορά ορισμένα τρόφιμα που περιέχουν γλυκυρριζικό οξύ και το μετά αμμωνίου άλας του.
(3)
Το γλυκυρριζικό οξύ περιέχεται σε φυσική κατάσταση στο φυτό γλυκύρριζα Glycyrrhiza glabra ενώ το μετά αμμωνίου άλας του παρασκευάζεται από το υδατικό εκχύλισμα του φυτού γλυκύρριζα Glycyrrhiza glabra. Το γλυκυρριζικό οξύ και το μετά αμμωνίου άλας του περιέχονται στο κοινοτικό ευρετήριο αρτυματικών υλών που καταρτίστηκε με την απόφαση 1999/217/ΕΚ της Επιτροπής, της 23ης Φεβρουαρίου 1999, για τη θέσπιση του ευρετηρίου των αρτυματικών υλών που χρησιμοποιούνται εντός ή επί των τροφίμων, το οποίο καταρτίστηκε κατά εφαρμογή του κανονισμού (ΕΚ) αριθ. 2232/96 του Ευρωπαϊκού Κοινοβουλίου και του Συμβουλίου, της 28ης Οκτωβρίου 1996 (3). Η έκθεση στο γλυκυρριζικό οξύ και στο μετά αμμωνίου άλας του οφείλεται κυρίως στην κατανάλωση ειδών ζαχαροπλαστικής από γλυκύρριζα, καθώς και τσιχλών, αφεψημάτων από βότανα και άλλων ποτών.
(4)
Η επιστημονική επιτροπή τροφίμων, στη γνώμη της της 4ης Απριλίου 2003, σχετικά με το γλυκυρριζικό οξύ και το μετά αμμωνίου άλας του, κατέληξε στο συμπέρασμα ότι μία μέγιστη τιμή τακτικής πρόσληψης ίση με 100 mg ημερησίως παρέχει επαρκές επίπεδο προστασίας για την πλειονότητα του πληθυσμού, ενώ η κατανάλωση που υπερβαίνει την τιμή αυτή ενδέχεται να προκαλέσει υπέρταση. Ωστόσο η εν λόγω επιτροπή επισήμανε ότι υπάρχουν υποομάδες, εντός του πληθυσμού, για τις οποίες αυτή η μέγιστη τιμή μπορεί να μην παρέχει επαρκή προστασία. Αυτές οι υποομάδες περιλαμβάνουν άτομα με ιατρικές παθήσεις που συνδέονται με διαταραχές στην ομοιόσταση του ύδατος και των ηλεκτρολυτών.
(5)
Τα ευρήματα αυτά καθιστούν αναγκαίο να προβλεφθεί επισήμανση που να παρέχει στους καταναλωτές σαφείς πληροφορίες σχετικά με την παρουσία γλυκυρριζικού οξέως ή του μετά αμμωνίου άλατός του σε είδη ζαχαροπλαστικής και σε ποτά. Στην περίπτωση υψηλής περιεκτικότητας γλυκυρριζικού οξέως ή του μετά αμμωνίου άλατός του στα εν λόγω προϊόντα, οι καταναλωτές, και ιδιαίτερα τα άτομα που πάσχουν από υπέρταση, πρέπει επιπλέον να πληροφορούνται ότι πρέπει να αποφεύγεται η υπερβολική πρόσληψη. Για να διασφαλισθεί η σωστή κατανόηση των πληροφοριών αυτών εκ μέρους των καταναλωτών, θα ήταν προτιμότερο να χρησιμοποιηθεί ο πολύ γνωστός όρος «εκχυλίσματα γλυκύρριζας».
(6)
Η οδηγία 94/54/EΚ πρέπει συνεπώς να τροποποιηθεί αναλόγως.
(7)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα της οδηγίας 94/54/ΕΚ τροποποιείται σύμφωνα με το παράρτημα της παρούσας οδηγίας.
Άρθρο 2
1. Tα κράτη μέλη επιτρέπουν την εμπορία των προϊόντων που συμμορφώνονται με την παρούσα οδηγία το αργότερο από τις 20 Μαΐου 2005.
2. Τα κράτη μέλη απαγορεύουν την εμπορία των προϊόντων που δεν συμμορφώνονται με την παρούσα οδηγία το αργότερο από τις 20 Μαΐου 2006.
Ωστόσο, επιτρέπεται η εμπορία των προϊόντων τα οποία δεν συμμορφώνονται με την παρούσα οδηγία και των οποίων η επισήμανση έγινε πριν από την 20ή Μαΐου 2006 έως ότου εξαντληθούν τα αποθέματα.
Άρθρο 3
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 20ή Μαΐου 2005. Κοινοποιούν στην Επιτροπή το κείμενο των διατάξεων αυτών και έναν πίνακα συσχέτισης αυτών των διατάξεων και της παρούσας οδηγίας.
Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος των παραπομπών αυτών καθορίζεται από τα κράτη μέλη.
2. Τα κράτη μέλη κοινοποιούν στην Επιτροπή το κείμενο των κυρίων διατάξεων της εθνικής νομοθεσίας τι οποίες εγκρίνουν στον τομέα που καλύπτεται από την παρούσα οδηγία.
Άρθρο 4
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 5
Η παρούσα οδηγία απευθύνεται στα κράτη μέλη.
Βρυξέλλες, 29 Απριλίου 2004.

Labels: 3
17
1
15